Kongen innlagt på Rikshospitalet – trenger permanent pacemaker
Kongens infeksjon sies å være mer under kontroll, men han vil trenge en permanent pacemaker. – Det krever bare et lite inngrep under lokalbedøvelse, forklarer overlege Torkel Steen ved OUS Ullevål. Slottet opplyste at kongen vil trenge permanent pacemaker i en pressemelding mandag ettermiddag.  En pacemaker brukes når hjertet slår for langsomt, eller hvis det stopper. Den lille innretningen har et batteri og sender via en ledning små strømstøt til hjertet og får det til å slå og holde farten oppe. Når kongen vil få operert inn en pacemaker, er avhengig av når han blir kvitt infeksjonen. Den beskrives å være mer under kontroll, ifølge Slottet. Kong Haralds (87) allmenntilstand beskrives som «stabil og i bedring». – Et lite inngrep – Å operere inn en pacemaker er et lite inngrep som tar en halvtimes tid, under lokalbedøvelse, forklarer Torkel Steen. Han er overlege dr.med. ved Hjerteavdelingen på Oslo universitetssykehus, Ullevål. – Pasienten ligger noen timer i sengen til observasjon. Og feiler man ikke mye annet, vil man bli sendt hjem neste dag – og kan gå på jobb med stillesittende arbeid dagen etterpå. Han forklarer at operatøren gjør et 5 cm snitt på skrå i venstre brystregion og lager en lomme under hud og fett, men oppå muskelen. – I den store blodåren inn mot kroppen lager man ett, to eller tre hull, avhengig av hvor mange ledninger pasienten trenger, sier han. Trenger man bare en ledning, går den til høyre hovedkammer i hjertet. To andre ledninger kan legges til høyre forkammer og til utsiden av venstre hovedkammer.  Både infeksjon og klaffeinngrep kan gi behov for pacemaker  – Vi vet at kongen har hatt en infeksjon. Kan man få hjerterytmeforstyrrelser utløst av infeksjon? –Ja, det kan man – for eksempel av en betennelse på hjertets klaffer, og av noen former for virusinfeksjoner, sier Steen.  Han understreker at han ikke har noen formening om hva kongen feiler, men uttaler seg på generelt grunnlag. – Kongen har hatt to hjerteklaffoperasjoner tidligere, en i 2005 og en i 2020. Kan slike operasjoner ha noe med behovet for pacemaker å gjøre? – Igjen – jeg uttaler meg ikke om kongens tilfelle spesielt. Men det er en kjent sak at slike klaffeinngrep kan gi dårlig ledning i hjertet med behov for pacemaker etterpå, sier han. Steen har gjort noen tusen pacemaker-inngrep gjennom årene. Han forteller at det gjøres ca. 6000 inngrep i Norge hvert år, og at det til sammen er 37.000 pasienter som har fått implantert enten pacemaker eller hjertestarter i Norge. Haakon og Sonja på besøk Mandag har flere medlemmer av kongefamilien besøkt kongen på Rikshospitalet. Litt over klokken 15 ankom kronprins Haakon og dronning Sonja sykehuset. Like over klokken 17.00 forlot kronprinsen og dronningen sykehuset. Tidligere på dagen hadde flere andre medlemmer av familien besøkt kongen. Først kom kronprinsesse Mette-Marit og prinsesse Ingrid Alexandra. Like før klokken 10.30 forlot en bil med kronprinsesse Mette-Marit og prinsesse Ingrid Alexandra sykehuset etter et besøk. Kronprinsessen satt selv bak rattet. Prinsesse Ingrid Alexandra er for tiden i førstegangstjeneste ved Skjold leir i Troms. I 12.30-tiden mandag melder NTB at også prinsesse Märtha Louise har besøkt kongen på Rikshospitalet. Det opplyser hennes pressekontakt Carina Scheele Carlsen i en tekstmelding.  Fraktet hjem søndag Søndag kveld landet flyet med kong Harald og dronning Sonja om bord på Gardermoen flystasjon. Dermed var kongen tilbake på norsk jord etter en privat ferietur til Malaysia som trolig har vart i nesten to uker. – Flytransporten gikk bra, og kongen er i bedring, opplyste Slottet i en pressemelding søndag kveld. Slottet har foreløpig ikke varslet nye oppdateringer om kongens tilstand.  Tirsdag skal kronprinsen til Bergen for å delta på et seminar om kritisk tenkning og kunstig intelligens. Her vil han trolig være tilgjengelig for pressen, opplyser hoffet.
Kong Harald skal ha permanent pacemaker på grunn av infeksjon. Operasjon krever lokalanestesi og varer ca. en halv time.  Kongens infeksjon er bedre, men pacemakeroperasjon venter til han er helt bra. Kongens allmenntilstand er stabil og i bedring.  Kongen har fått besøk av familien under sitt opphold på Rikshospitalet. Ingen nye oppdateringer om kongens tilstand er blitt gitt.